Urmareste Modifică dimensiunea fontului: Play

Bucureşti, 8 aug /Agerpres/ - Poliţiştii au aplicat 111 sancţiuni, au retras 27 certificate de înmatriculare auto şi au reţinut trei permise de conducere în urma verificărilor efectuate la taximetriştii din zona Aeroportului Internaţional "Henri Coandă" Bucureşti şi din zona Gării de Nord.



În perioada 6 iulie - 6 august, poliţişti din cadrul Direcţiei de Poliţie Transporturi şi din cadrul Direcţiei Rutiere a Poliţiei Române au desfăşurat activităţi în cele două zone menţionate pentru verificarea transportului rutier în regim de taxi, informează un comunicat al Inspectoratului General al Poliţiei Române (IGPR) transmis marţi AGERPRES.



Principalele obiective au vizat depistarea taximetriştilor care nu sunt autorizaţi, diminuarea concurenţei neloiale, verificarea stării tehnice a autovehiculelor taxi şi verificarea funcţionării corecte a aparatelor de taxat.



"Au fost verificate 297 de autovehicule, pentru neregulile constatate fiind aplicate 111 sancţiuni contravenţionale, dintre care 14 pentru încălcări ale Legii nr. 38/2003 privind transportul de persoane în regim de taxi şi în regim de închiriere şi 95 pentru încălcarea normelor privind circulaţia pe drumurile publice", se arată în comunicat.



Pentru defecţiuni tehnice sau dotări suplimentare nepermise de lege, au fost retrase 27 de certificate de înmatriculare. Au fost reţinute trei permise, în vederea suspendării exercitării dreptului de a conduce.



La activităţile de control au participat şi specialişti din cadrul Registrului Auto Român. AGERPRES/(AS - autor: Daniel Alexandru Florea, editor: Cătălin Alexandru)